**Şăgalnic, vântul…**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privirea mea tot orizontul l-a cuprins –

Eu nu mai ştiu nimic de tine, nu mai ştiu…

Caişii noştri-au înflorit, apoi au nins,

Nu mai puteau s-aştepte, e deja târziu,

Iar liliacul alb, ce-l îndrăgeai într-una,

Îmi pare şi mai trist acuma, fără tine

Şi florile-i căzură, una câte una,

Mai rar, sperând că poate cea iubită vine.

Aud şi-acum al glasului tău drag ecou

Şi ştiu că vei veni la mine, ca-ntr-un vis,

Când iar vor fi pe ram flori albe de cais

Şi liliacul alb va înflori din nou.

Îmi zvântă lacrima căzută pe furiş,

Şăgalnic, vântul, când se joacă prin frunziş.